झारखंड: मुठभेड़ में तीन नक्सली मारे गए
झारखंड के नक्सल प्रभावित हज़ारीबाग ज़िले के बुकार जंगल में पुलिस के सााथ कथित मुठभेड़ में तीन माओवादी मारे गए हैं. पुलिस ने तीनों माओवादियों का शव क़ब्ज़े में कर लिया है.
हज़ारीबाग के पुलिस अधीक्षक अखिलेश झा ने इसकी पुष्टि की है. उनका कहना है कि माओवादियों के पास से तीन राइफ़लें, विस्फोटक सामान, नक्सली साहित्य, वर्दी समेत 1.36 लाख रुपये भी बरामद किए गए हैं.
बरामद हथियारों में एक इंसास राइफ़ल है. पुलिस के मुतााबिक तलाशी अभियान जारी है.
यह घटना झारखंड की राजधानी रांची से क़रीब डेढ़ सौ किलोमीटर दूर हुई है.
यह इलाक़ा बिहार की सीमा से लगता है. पुलिस अधीक्षक का दावा है कि दिन में पुलिस को बुकार के पास हथियारबंद दस्ते की गतिविधियों के बारे में जानकारी मिली थी.
दस्ते की घेराबंदी में हज़ारीबाग, चौपारण, बरही की पुलिस के साथ सीआरपीएफ़ 22 बटालियन के जवानों के अलावा बिहार के बाराचट्टी में तैनात कोबरा बटालियन को लगाया गया था.
पुलिस का दावा है कि उस इलाक़े में हथियार बंद दस्ते के लिए ट्रेनिंग कैंप लगाये जा सकते हैं. इनमें महिला सदस्यों के शामिल होने का अंदेशा है.